b'\n_START_ARTICLE_\nLietuvos bankas\n_START_SECTION_\nIstorija\n_START_PARAGRAPH_\nLietuvos centrin\xc4\x97s bankininkyst\xc4\x97s i\xc5\xa1takos siejamos su 1768\xc2\xa0m., kai Seimas nutar\xc4\x97 steigti valstybin\xc4\xaf emisijos bank\xc4\x85 (,,Bank Polski i Litewski"). Sumanymas prad\xc4\x97tas \xc4\xafgyvendinti 1792\xc2\xa0m., ta\xc4\x8diau nuslopinus T. Kosciu\xc5\xa1kos sukilim\xc4\x85 ir Lietuv\xc4\x85 bei Lenkij\xc4\x85 tre\xc4\x8di\xc4\x85kart padalijus (1795\xc2\xa0m.) Lietuva neteko valstybingumo ir galimyb\xc4\x97s kurti sav\xc4\x85 pinig\xc5\xb3 sistem\xc4\x85.\n_START_SECTION_\nLietuvos bankas 1922\xe2\x80\x931943\xc2\xa0m.\n_START_PARAGRAPH_\n1918\xc2\xa0m. nepriklausomyb\xc4\x99 atk\xc5\xabrusios Lietuvos vyriausyb\xc4\x97 pirm\xc4\x85j\xc4\xaf kart\xc4\x85 sav\xc5\xb3 pinig\xc5\xb3 ir nacionalinio banko klausim\xc4\x85 prad\xc4\x97jo svarstyti 1919\xc2\xa0m. prad\xc5\xbeioje, kuomet aptarti pinig\xc5\xb3 pob\xc5\xabd\xc5\xbeio, padengimo, pariteto klausimai. Tuomet pinigin\xc4\xaf vienet\xc4\x85 si\xc5\xablyta vadinti mu\xc5\xa1tiniu, d\xc4\x97l spausdinimo susitarta su \xc5\xa0vedijos centriniu banku, pritarta A. \xc5\xbdmuidzinavi\xc4\x8diaus parengtiems pinig\xc5\xb3 projektams. Ta\xc4\x8diau ruden\xc4\xaf \xc4\xafvykusi Vyriausyb\xc4\x97s kriz\xc4\x97 privert\xc4\x97 atid\xc4\x97ti tiek nacionalini\xc5\xb3 pinig\xc5\xb3, tiek emisijos banko steigimo planus. Pastarojo funkcijas iki 1922\xc2\xa0m. atliko vokie\xc4\x8di\xc5\xb3 Ryt\xc5\xb3 Skolinamoji Kasa (Darlehnskasse Ost) \xc4\xaf apyvart\xc4\x85 leidusi osto pinigus, nuo 1919\xc2\xa0m. Lietuvos vyriausyb\xc4\x97s pavadintus auksinais._NEWLINE_1922\xc2\xa0m. i\xc5\xa1augusi infliacija, d\xc4\x97l kurios sutriko Lietuvos prekyba, finans\xc5\xb3 ir kredito veikla, atgaivino \xc5\xa1alies siekius i\xc5\xa1leisti savus pinigus ir \xc4\xafsteigti emisijos bank\xc4\x85._NEWLINE_1922\xc2\xa0m. kovo m\xc4\x97n. Ministr\xc5\xb3 Kabinetas pritar\xc4\x97 Finans\xc5\xb3, prekybos ir pramon\xc4\x97s ministerijos parengtam Lietuvos banko \xc4\xafstatymui su pataisom, ta\xc4\x8diau v\xc4\x97liau jis buvo atmestas. Liepos m\xc4\x97n. nauji Lietuvos banko ir Piniginio vieneto \xc4\xafstatym\xc5\xb3 projektai \xc4\xafteikti Steigiamajam Seimui. Rugpj\xc5\xab\xc4\x8dio prad\xc5\xbeioje pos\xc4\x97d\xc5\xbeiav\xc4\x99 parlamentarai pakeit\xc4\x97 Vyriausyb\xc4\x97s projekt\xc5\xb3 nuostatas d\xc4\x97l piniginio vieneto pavadinimo (mu\xc5\xa1tin\xc4\xaf pakeit\xc4\x97 litu), dvigubai suma\xc5\xbeino jo aukso turin\xc4\xaf, sustiprino valstyb\xc4\x97s \xc4\xaftak\xc4\x85 Lietuvos bankui ir apribojo u\xc5\xbesienio akcinink\xc5\xb3 teises._NEWLINE_1922\xc2\xa0m. rugpj\xc5\xab\xc4\x8dio 9 d. Lietuvos Steigiamajam Seimui priimtas Piniginio vieneto \xc4\xafstatymas: \xe2\x80\x9eLietuvos Respublikos pinig\xc5\xb3 sistema paremta auksu. Piniginis vienetas yra litas. Litas turi 0,150462 gram\xc5\xb3 grynojo aukso. Lit\xc4\x85 sudaro 100 cent\xc5\xb3\xe2\x80\x9c. Banknotams padengti reikalingas auksas (3 mln. rubli\xc5\xb3, 2256 kg) buvo gautas i\xc5\xa1 Taryb\xc5\xb3 Rusijos kaip karo nuostoli\xc5\xb3 atlyginimas._NEWLINE_Po keli\xc5\xb3 dien\xc5\xb3, rugpj\xc5\xab\xc4\x8dio 11 d., Steigiamasis Seimas tik 4 bals\xc5\xb3 persvara pri\xc4\x97m\xc4\x97 Lietuvos banko \xc4\xafstatym\xc4\x85, kuriuo apibr\xc4\x97\xc5\xbeiami pinig\xc5\xb3 apyvartos Lietuvoje reguliavimo, lengvesnio pinig\xc5\xb3 i\xc5\xa1mok\xc4\x97jimo \xc5\xa1alyje ir u\xc5\xbesienyje, pastovios ir patvarios pinig\xc5\xb3 sistemos \xc4\xafgyvendinimo ir \xc5\xbeem\xc4\x97s \xc5\xabkio, pramon\xc4\x97s ir prekybos augimo skatinimo u\xc5\xbedaviniai._NEWLINE_1922\xc2\xa0m. rugs\xc4\x97jo 6 d. sudaryta speciali tarnyba\xc2\xa0\xe2\x80\x93 Laikinasis Lietuvos banko komitetas; Lietuvos banko organizavimo ir pinig\xc5\xb3 spausdinimo i\xc5\xa1laidoms Vyriausyb\xc4\x97 skyr\xc4\x97 400 mln. auksin\xc5\xb3._NEWLINE_Lietuvos banko organizacin\xc4\x97 forma buvo akcin\xc4\x97 bendrov\xc4\x97, jos kapital\xc4\x85 sudar\xc4\x97 12 mln. lit\xc5\xb3. I\xc5\xa1leista buvo 120 000 Lietuvos banko akcij\xc5\xb3 (100 lit\xc5\xb3 nominaliosios vert\xc4\x97s), kurioms \xc4\xafstatymu buvo garantuoti 8 proc. dyd\xc5\xbeio dividendai. 80 proc. akcij\xc5\xb3 priklaus\xc4\x97 valstyb\xc4\x97s i\xc5\xbedui, kita dalis buvo s\xc4\x97kmingai i\xc5\xa1platinta juridiniams ir fiziniams asmenims._NEWLINE_Ministr\xc5\xb3 kabinetas 1922\xc2\xa0m. rugs\xc4\x97jo 22 d. patvirtino Lietuvos banko statut\xc4\x85. Rugs\xc4\x97jo 27 d. \xc4\xafvyko steigiamasis akcinink\xc5\xb3 susirinkimas, kuriame dalyvavo 202 akcininkai. Nuo \xc5\xa1ios dienos juridi\xc5\xa1kai \xc4\xafsiteis\xc4\x97jo Lietuvos bankas, nes susirinkimas pri\xc4\x97m\xc4\x97 sprendim\xc4\x85 d\xc4\x97l Lietuvos banko \xc4\xafsteigimo ir jo valdybos bei tarybos i\xc5\xa1rinkimo. Savo operacijas bankas prad\xc4\x97jo 1922\xc2\xa0m. spalio 2 d., tur\xc4\x97damas vos 5 tarnautojus. Nuo \xc5\xa1ios dienos iki tol cirkuliav\xc4\x99 auksinai prad\xc4\x97ti mainyti \xc4\xaf litus._NEWLINE_Banko valdytoj\xc4\x85 ir jo pavaduotoj\xc4\x85 skirdavo Respublikos Prezidentas. Valdytoj\xc4\x85 Prezidentas skirdavo Ministr\xc5\xb3 kabineto teikimu, o pavaduotoj\xc4\x85\xc2\xa0\xe2\x80\x93 vien\xc4\x85 akcinink\xc5\xb3 i\xc5\xa1rinkt\xc4\x85 valdybos nar\xc4\xaf. Lietuvos banko valdymo strukt\xc5\xabra\xc2\xa0\xe2\x80\x93 visuotinis akcinink\xc5\xb3 susirinkimas, taryba ir valdyba._NEWLINE_Pirmuoju banko valdytoju buvo paskirtas (1922 09 28) Vladas Jurgutis, vadovav\xc4\x99s bankui iki 1929\xc2\xa0m._NEWLINE_Lietuvos bankui buvo suteikta monopolin\xc4\x97 teis\xc4\x97 20\xc2\xa0m. leisti pinigus, reguliuoti j\xc5\xb3 apyvart\xc4\x85, u\xc5\xbetikrinti patvari\xc4\x85 pinig\xc5\xb3 sistem\xc4\x85. Lito vert\xc4\x97s stabilum\xc4\x85 u\xc5\xbetikrino aukso ir valiutos atsargos, vertybiniai popieriai. Nacionalin\xc4\x97s valiutos santykis su doleriu (10:1) nustatytas pagal lito aukso turin\xc4\xaf. Grie\xc5\xbeta Lietuvos banko pinig\xc5\xb3 politika pad\xc4\x97jo i\xc5\xa1laikyti stabil\xc5\xb3 lito kurs\xc4\x85 net ekonomini\xc5\xb3 krizi\xc5\xb3 metais. Litu prad\xc4\x97ta pasitik\xc4\x97ti, jis tapo viena tvir\xc4\x8diausi\xc5\xb3 valiut\xc5\xb3 pasaulyje, nuo 1925\xc2\xa0m. buvo kotiruojamas Londono, o v\xc4\x97liau\xc2\xa0\xe2\x80\x93 ir Berlyno, Prahos, Rygos, Talino, Stokholmo bir\xc5\xbeose._NEWLINE_1924\xc2\xa0m. paskelbtas tarptautinis konkursas suprojektuoti nauj\xc4\x85 banko pastat\xc4\x85 Kaune. Pir\xc2\xadm\xc4\x85j\xc4\x85 premij\xc4\x85 laim\xc4\x97jo architektas i\xc5\xa1 Pa\xc2\xadry\xc5\xbeiaus (pavard\xc4\x97 ne\xc5\xbeinoma), ta\xc4\x8diau jo darbas d\xc4\x97l sud\xc4\x97tingumo ir brangumo buvo atmestas. R\xc5\xabm\xc5\xb3 projekt\xc4\x85 pareng\xc4\x97 vertinimo komisijos pirmininkas arch. Mykolas Songaila. Statybos u\xc5\xbebaigtos 1928\xc2\xa0m._NEWLINE_1931\xc2\xa0m. Lietuvos bankas tapo Tarptautini\xc5\xb3 atsiskaitym\xc5\xb3 banko (TAB) nariu ir jam buvo leista \xc4\xafsigyti TAB akcij\xc5\xb3 (ne daugiau kaip 500)._NEWLINE_1940\xc2\xa0m. bir\xc5\xbeelio 15 d. \xc4\xafvykdyta pirmoji sovietin\xc4\x97 kra\xc5\xa1to okupacija. Vos po keli\xc5\xb3 dien\xc5\xb3 buvo pareikalauta \xc5\xa1alia lito \xc4\xaf apyvart\xc4\x85 Lietuvoje i\xc5\xa1leisti ir rublius, ta\xc4\x8diau politik\xc5\xb3 pastangomis to laikinai buvo atsisakyta._NEWLINE_1940\xc2\xa0m. rugpj\xc5\xab\xc4\x8dio 1 d. \xc4\xafsigalioj\xc4\x99s bank\xc5\xb3 nacionalizavimo aktas sunaikino tuo metu Lietuvoje veikusi\xc4\x85 kredito sistem\xc4\x85, kuri\xc4\x85 be Lietuvos banko, sudar\xc4\x97 ir Vilniaus \xc5\xbeem\xc4\x97s bankas, 6 komerciniai bankai, M. Brauno bankiniai namai, valstyb\xc4\x97s taupomosios kasos, smulkaus kredito draugijos (300), savitarpio kredito draugijos (6)._NEWLINE_1940\xc2\xa0m. spalio 3 d. Lietuvos bankas paverstas SSRS valstybinio banko Lietuvos respublikine kontora, ta\xc4\x8diau iki 1940\xc2\xa0m. lapkri\xc4\x8dio 25 d., t. y. rublio \xc4\xafvedimo, atlikin\xc4\x97jo emisijos banko funkcijas. Iki 1941\xc2\xa0m. kovo 25 d. vyko paralelin\xc4\x97 lit\xc5\xb3 ir rubli\xc5\xb3 apyvarta. Visus i\xc5\xa1 apyvartos i\xc5\xa1imtus bei esan\xc4\x8dius rezerviniuose fonduose Lietuvos lito banknotus \xc4\xafsakyta sunaikinti. Sudeginta beveik 9 mln. Lt vert\xc4\x97s \xc4\xafvairi\xc5\xb3 kupi\xc5\xabr\xc5\xb3 banknot\xc5\xb3._NEWLINE_Prasid\xc4\x97jus Vokietijos karo manevrams Lietuvos teritorijoje 1941\xc2\xa0m. bir\xc5\xbeelio m\xc4\x97n. sovietinio banko vadovai evakavosi \xc4\xaf Maskv\xc4\x85, ta\xc4\x8diau i\xc5\xa1 kas\xc5\xb3 ir saugykl\xc5\xb3 nesp\xc4\x97ta evakuoti pinig\xc5\xb3, lito sidabrini\xc5\xb3 monet\xc5\xb3, kit\xc5\xb3 vertybi\xc5\xb3 ir dokument\xc5\xb3._NEWLINE_1941\xc2\xa0m. bir\xc5\xbeelio 23 d. suformuotos Laikinosios Lietuvos vyriausyb\xc4\x97s finans\xc5\xb3 ministro \xc4\xafsakymu SSRS valstybinio banko Lietuvos respublikine kontora pavadinta Lietuvos valstybiniu banku, o oficialiai Lietuvos bankas buvo atkurtas 1941\xc2\xa0m. liepos 5 d. Laikinoji Lietuvos vyriausyb\xc4\x97 kreip\xc4\x97si \xc4\xaf vokie\xc4\x8di\xc5\xb3 karo vadovyb\xc4\x99 d\xc4\x97l lito atstatymo ir rublio i\xc5\xa1\xc4\x97mimo i\xc5\xa1 apyvartos, ta\xc4\x8diau sulauk\xc4\x97 neigiamo atsako. Nuo 1942\xc2\xa0m. rudens prasid\xc4\x97jo Lietuvos banko veiklos siaurinimas, o 1943\xc2\xa0m. baland\xc5\xbeio 30 d. galutinai nutraukiama vis\xc5\xb3 Lietuvos banko skyri\xc5\xb3 veikla._NEWLINE_SSRS armijai gr\xc4\xaf\xc5\xbeus \xc4\xaf Lietuv\xc4\x85, 1944\xc2\xa0m. liepos 24 d. prad\xc4\x97jo v\xc4\x97l veikti Lietuvos respublikin\xc4\x97 kontora.\n_START_SECTION_\nLietuvos bankas (nuo 1990\xc2\xa0m.)\n_START_PARAGRAPH_\nDar iki Lietuvos valstybingumo atk\xc5\xabrimo 1990\xc2\xa0m. kovo 11 d., Lietuvos TSR Auk\xc5\xa1\xc4\x8diausioji Taryba 1989\xc2\xa0m. gegu\xc5\xbe\xc4\x97s 18 d. pri\xc4\x97m\xc4\x97 \xc4\xafstatym\xc4\x85, kuriame teigiama, kad respublikoje gali b\xc5\xabti \xc4\xafvesti savi pinigai ir sukurta kredito sistema. Prie Vyriausyb\xc4\x97s sudaryta Lietuvos savaranki\xc5\xa1kos pinig\xc5\xb3 ir kredito sistemos suk\xc5\xabrimo grup\xc4\x97, kuriai pavesta parengti veiklos koncepcij\xc4\x85 ir sukurti \xc4\xafstatym\xc5\xb3 projektus. 1990\xc2\xa0m. vasario 13 d. Lietuvos TSR Auk\xc5\xa1\xc4\x8diausioji Taryba priima Lietuvos banko \xc4\xafstatym\xc4\x85 ir nusprend\xc5\xbeia j\xc4\xaf steigti nuo 1990\xc2\xa0m. kovo 1 d. \xc5\xa0i\xc4\x85 dien\xc4\x85 \xc4\xafsteigtas Lietuvos bankas prat\xc4\x99s\xc4\x97 jau tarpukariu veikusio centrinio \xc5\xa1alies banko tradicijas, ta\xc4\x8diau kitaip negu ankstesnis akcinis bankas, \xc5\xa1iam suteikiamas valstybinio banko statusas. Kovo 13 d. paskiriamas pirmasis po nepriklausomyb\xc4\x97s atstatymo Lietuvos banko valdybos pirmininkas\xc2\xa0\xe2\x80\x93 Bronius Povilaitis. 1990\xc2\xa0m. rugs\xc4\x97jo 4 d. patvirtinamas banko statutas, nustatytas jo pagrindinio kapitalo dydis; 13 d.\xc2\xa0\xe2\x80\x93 sudaryta Lietuvos banko valdyba._NEWLINE_1990\xc2\xa0m. spalio 2 d. priimtas \xc4\xafstatymas kuriuo nutarta iki 1990\xc2\xa0m. gruod\xc5\xbeio 31 d. valstyb\xc4\x97s nuosavyb\xc4\x97n perimti 4 tuo metu Lietuvoje veikusius bankus su visais jiems pavald\xc5\xbeiais skyriais, ta\xc4\x8diau per\xc4\x97mimo procesas u\xc5\xbetruko gerokai ilgiau._NEWLINE_Per\xc4\x97m\xc4\x99s bankus, Lietuvos bankas taip pat per\xc4\x97m\xc4\x97 ir Lietuvos \xc5\xabkio subjekt\xc5\xb3 \xc4\xafsiskolinim\xc4\x85 \xc5\xa1iems bankams ir \xc5\xabkio kreditavimo funkcij\xc4\x85. Pastarosios atsisakyta tik 1992\xc2\xa0m. rugs\xc4\x97jo 1 d., perduodant j\xc4\x85 Lietuvos valstybiniam komerciniam bankui._NEWLINE_1990\xe2\x80\x931992\xc2\xa0m. Lietuvai vis dar priklausant rublio zonai, Lietuvos bankas negal\xc4\x97jo imtis aktyvios pinig\xc5\xb3 politikos, tod\xc4\x97l pagrindin\xc4\x97s pastangos buvo skirtos pasirengti \xc4\xafvesti savus pinigus. 1992\xc2\xa0m. spalio 1 d. \xc4\xafvesti laikinieji pinigai talonai ir Lietuvos bankas jau gal\xc4\x97jo savaranki\xc5\xa1kai atlikti centrinio banko funkcijas._NEWLINE_1993\xc2\xa0m. bir\xc5\xbeelio 25 d. \xc4\xafvestas litas, nuslopinta tri\xc5\xbeenkl\xc4\x97 infliacija, stabilizuotas lito kursas._NEWLINE_Siekiant santykinio kain\xc5\xb3 stabilumo ilgesniu laikotarpiu, 1994\xc2\xa0m. baland\xc5\xbeio 1 d. Lito patikimumo \xc4\xafstatymu litas susietas su JAV doleriu fiksuotu kursu, taip pat numatyta, kad Lietuvos banko i\xc5\xa1leisti litai privalo ne ma\xc5\xbeiau kaip 100 procent\xc5\xb3 b\xc5\xabti padengti aukso ir konvertuojamosios valiutos atsargomis._NEWLINE_Po 1995-1996\xc2\xa0m. bank\xc5\xb3 kriz\xc4\x97s Lietuvos bankas gavo bank\xc5\xb3 prie\xc5\xbei\xc5\xabros funkcij\xc4\x85._NEWLINE_Lietuvai vis labiau integruojantis \xc4\xaf Vakarus, pl\xc4\x97tojantis ekonominiams ry\xc5\xa1iams su Europos S\xc4\x85jungos \xc5\xa1alimis ir vykstant atitinkamiems poky\xc4\x8diams prekybos valiutin\xc4\x97je strukt\xc5\xabroje, 1999\xc2\xa0m. nutarta lit\xc4\x85 perorientuoti nuo JAV dolerio prie euro._NEWLINE_2001\xc2\xa0m. kovo 13 d. priimta nauja Lietuvos banko \xc4\xafstatymo redakcija skelbia, kad Lietuvos Respublikoje centrinis bankas yra Lietuvos bankas, kurio nuosavyb\xc4\x97s teis\xc4\x97 priklauso Lietuvos valstybei. Lietuvos bank\xc4\x85 steigia ir likviduoja Lietuvos Respublikos Seimas. Naujuoju \xc4\xafstatymu centriniui bankui taip pat suteikta didesn\xc4\x97 nepriklausomyb\xc4\x97 ir galimyb\xc4\x97 aktyviau vykdyti pinig\xc5\xb3 politik\xc4\x85. Tais pa\xc4\x8diai metais priimti sprendimai d\xc4\x97l lito susiejimo su euru 2002\xc2\xa0m. vasario 2 d., i\xc5\xa1laikant fiksuot\xc4\x85 valiutos kurs\xc4\x85 (1 euras = 3,4528 lito)._NEWLINE_2004\xc2\xa0m. gegu\xc5\xbe\xc4\x97s 1 d. Lietuvai \xc4\xafstojus \xc4\xaf Europos S\xc4\x85jung\xc4\x85 (ES), Lietuvos bankas tapo Europos centrini\xc5\xb3 bank\xc5\xb3 sistemos (ECBS), kuri\xc4\x85 sudaro Europos centrinis bankas (ECB) ir vis\xc5\xb3 ES valstybi\xc5\xb3 nari\xc5\xb3 nacionaliniai centriniai bankai, nariu._NEWLINE_2011\xe2\x80\x932012\xc2\xa0m. Lietuvos bankas buvo reorganizuotas\xc2\xa0\xe2\x80\x93 panaikinti Klaip\xc4\x97dos skyrius ir daug departament\xc5\xb3, vietoj j\xc5\xb3 \xc4\xafkuriant tarnybas bei atsisakius nereikaling\xc5\xb3 funkcij\xc5\xb3. D\xc4\x97l to banko darbuotoj\xc5\xb3 skai\xc4\x8dius suma\xc5\xbe\xc4\x97jo ketvirtadaliu; taip pat prie Lietuvos banko prijungtos Lietuvos Respublikos vertybini\xc5\xb3 popieri\xc5\xb3 komisija ir Lietuvos Respublikos draudimo prie\xc5\xbei\xc5\xabros komisija bei dalis Valstybin\xc4\x97s vartotoj\xc5\xb3 teisi\xc5\xb3 apsaugos tarnybos._NEWLINE_2015\xc2\xa0m. sausio 1 d. Lietuvos bankas tapo Eurosistemos dalimi. 2016 m. u\xc5\xbedaryta viena i\xc5\xa1 dviej\xc5\xb3 banko kas\xc5\xb3 Vilniuje, veikusi Totori\xc5\xb3 g. 2, o pagrindin\xc4\x97 banko kasa \xc4\xafsik\xc5\xabr\xc4\x97 \xc5\xbdirm\xc5\xabn\xc5\xb3 g. 151.\n_START_SECTION_\nTikslas\n_START_PARAGRAPH_\nLietuvos banko pagrindinis tikslas yra palaikyti kain\xc5\xb3 stabilum\xc4\x85. Siekdamas \xc5\xa1io tikslo Lietuvos bankas yra nepriklausomas nuo Lietuvos Respublikos Vyriausyb\xc4\x97s bei kit\xc5\xb3 valstyb\xc4\x97s \xc4\xafstaig\xc5\xb3.\n_START_SECTION_\nValdymas ir strukt\xc5\xabra\n_START_PARAGRAPH_\nLietuvos bankui vadovauja banko valdyba, kuri\xc4\x85 sudaro pirmininkas, du pavaduotojai ir du nariai._NEWLINE_Lietuvos banko darb\xc4\x85 organizuoja valdybos pirmininkas. Lietuvos banko valdybos pirminink\xc4\x85 penkeriems metams skiria Seimas Prezidento teikimu. Lietuvos banko valdybos pirmininko pavaduotojus ir valdybos narius \xc5\xa1e\xc5\xa1eriems metams skiria Prezidentas Lietuvos banko valdybos pirmininko teikimu._NEWLINE_Einamuosius Lietuvos banko reikalus tvarko Prie\xc5\xbei\xc5\xabros, Ekonomikos ir finansinio stabilumo, Bankininkyst\xc4\x97s, Gryn\xc5\xb3j\xc5\xb3 pinig\xc5\xb3 ir Organizacijos tarnybos; trys savaranki\xc5\xa1ki departamentai (Tarptautini\xc5\xb3 ry\xc5\xa1i\xc5\xb3, Saugos, Komunikacijos); trys savaranki\xc5\xa1ki skyriai (Vidaus audito, Teis\xc4\x97s, Personalo).'